Tupac Shakur

Lapsepõlv ja kooliiga

Tupac sündis Manhattanil New Yorgis. Ta sai nime inkade revolutsionääri Tupac Amaru II järgi. Tema ema Afeni Shakur tegutses 1960ndate lõpus ja 1970ndate alguses aktiivselt Mustade Pantrite organisatsioonis, mis võitles mustanahaliste õiguste eest. Seetõttu kartis ta sageli oma elu pärast: Afeni kartis, et tema vaenlased võivad rünnata tema poega Tupaci, ja pere jõudis otsusele, et kasutusele tuleb võtta uus perekonnanimi. Aasta pärast abiellus Tupaci ema Mutulu Shakuriga.
Vargused ja probleemid hakkasid Tupaci kummitama juba varajases nooruses. Tema suurt eeskuju Elmer "Geronimo" Pratti süüdistati koolis õpetaja mõrvamises, kuigi hiljem võeti see süüdistus tagasi. Tupaci kasuisa Mutulu Shakur oli FBI 10 kõige tagaotsitavama mehe hulgas. Mutulut otsiti taga seoses oma õe Assata, samuti Black Panther Party aktivisti aitamisega. Mutulu tabati 1986. aastal ja mõisteti vangi. Tupacil oli temast 12 aastat noorem poolõde Sekyiwa ja kasuvend Mopreme "Komani" Shakur, kes tegi hiljem kaasa ka mitmel Tupaci albumil.
12-aastaselt sai Tupac rolli afroameeriklaste näitetrupis 127th Street Ensemble. Tema kõige suurem roll oli Travis Barkeri näidendis "A Raisin in the Sun". 1984. aastal kolis perekond ümber Baltimore'i (USA, Maryland). Pärast Paul Lawrence'i keskkooli lõpetamist astus Tupac Baltimore'i kunstikooli, kus hakkas õppima näitlemist, džässi ja balletti; kunstikooli ajal osales ta mitmes Shakespeare'i näidendis. Hea tantsuoskusega Tupac käis oma sõbra Dana "Mouse" Smithi vahendusel mitmel räpi- ja hiphopivõistlusel. Temast sai kooli parim jalgpallur. Tupac ei käinud küll trendikalt riides, kuid oli siiski üks populaarsemaid poisse, kuna oli tark ja õppis hästi.
1988. aasta juunis lahkus perekond Baltimore'ist ja läks elama Marin Citysse California osariigis. Seal lõpetas Tupac Tamplaisi keskkooli. Pärast lõpetamist liitus Tupac Ensemble Teatri Kompaniiga, et lüüa läbi meelelahutusäris. 1989. aastal palgati Tupac hiphopibändi Digital Underground. Seal sai temast taustatantsija.

Räpikarjäär

Tupaci kui elukutselise meelelahutaja karjäär sai alguse 1990. aastal, kui ta andis välja oma esimesed riimid Digital Undergroundi albumil "This is an EP Release", ka oli ta kaastegev loo "Same Song" muusikavideos. Veel esines Tupac Digitali teisel albumil "Sons Of The P". Hiljem andis Tupac välja oma esimese albumi "2Pacalypse Now", mis pälvis kriitikat ja tagasilööke väga vastuoluliste laulusõnade pärast.
"2Pacalypse Now" müük ei läinud nii hästi kui tema edaspidistel albumitel. Tema teine album "Strictly 4 My N.I.G.G.A.Z." anti välja 1993. aastal. Suurteks hittideks said "Keep Ya Head Up" ja "I Get Around", mõlemale loole tehti ka video.
1993. aastal asutas Tupac koos sõprade Big Syke'i ja Macadoshise'i ning oma kasuvenna Mopreme Shakuriga uue räppbändi Thug Life. Esimene ja ainus album "Thug Life Vol. 1" anti välja 26. septembril 1994. Enamiku Thug Life'i kontserte andis bänd ilma Tupacita.

1994. aasta tulistamine

30. novembril 1994 tulistasid kaks sõjaväemundris meest viie lasuga Shakuri Manhattanil asuvas muusikastuudios. Tupac ise kahtlustas hiljem teisi tuntud räppareid Sean Combsi, Andre Harrelli ja Biggie Smallsi, keda ta nägi pärast tulistamist. Samuti kahtlustas ta oma sõpra Randy "Stretch" Walkerit mõrvakatsele kaasaaitamises. Arstid tegid selgeks, et Tupaci oli tulistatud kahel korral pähe, kahel korral kubemesse ja korra läbi käe. Kolm tundi pärast operatsiooni lahkus Tupac arstide keelust hoolimata haiglast ja järgmisel päeval tuli ta kohtusaali ratastoolis.
30. novembril 1995, täpselt aasta pärast Tupaci mõrvakatset mõrvati Tupaci kunagine sõber Randy "Stretch" Walker Queensis.

Vangla

Tupac hakkas Clinton Correctional Facility vanglas karistust kandma 14. veebruaril 1995, pärast oma uue albumi "Me Against the World" avaldamist. Tupacist sai ainuke muusik, kes on muusikaedetabelites olnud esikohal, ise samal ajal vanglas olles. Album oli Billboard 200 muusikaedetabelis esikohal koguni viis nädalat. Seda albumit müüdi esimesel kuul koguni 240 000, mis oli ka ühtlasi rekord ka räppartistide seas. Vanglakaristuse ajal abiellus Tupac oma kauaaegse pruudi Keisha Morrisega, kuigi hiljem abielu lahutati. Shakur luges vanglas palju raamatuid poliitikast ja poliitilisest strateegiast.
1995. aasta oktoobris lasti Tupac 1,4 miljoni dollari suuruse kautsjoni vastu vabaks. Enamuse kautsjonist maksis plaadifirma Death Row Records eesotsas Suge Knightiga. Tasuks selle eest pidi Tupac selle plaadifirma all andma välja kolm albumit.

Death Row Records

Pärast vanglast väljatulekut naasis Tupac lugude kirjutamise juurde. Ta aitas luua uue räpp-bändi Outlawz ja andis koos nendega välja kuulsa loo "Hit Em Up". Muusikaloo sõnad solvasid räppar Biggie Smallsi. Varsti tõi see endaga kaasa räpisõja lääne- ja idaranniku vahel. Mõlemad pooled jäid vaenlasteks kuni Tupaci surmani.
1996. aasta veebruaris andis Tupac välja neljanda sooloalbumi "All Eyez On Me". See album luges kahe albumi eest. Seda müüdi üle 9 miljoni eksemplari. Varsti tekkisid Tupacil oma plaadifirma Makaveli asutamise mõtted. Plaadifirmasse kuulusid veel ka Outlawz, Wu-Tang Clan, Big Daddy Kane, Big Syke ja Gang Starr.

Surm

7. septembril 1996 sai Tupac neli kuuli drive-by tulistamises Las Vegases Nevadas ja suri kuus päeva hiljem hingamisteede vigastuste tõttu Las Vegase Ülikooli Meditsiinikeskuses.
Tupacil oli 50% võimalus ellu jääda. Kuuendal õhtul oli tal arstide kinnitusel võimalus ellu jääda vaid 13%. Siis otsustas Tupaci ema (Afeni Shakur) Tupaci masinate alt vabastada ja tol õhtul Tupac Amaru Shakur suri. Ta tuhastati Peace Gardeni kalmistul Stone Mountainis Georgias.